Úradný vestník L 247 , 23/08/1989 S. 0019 - 0020

Fínske špeciálne vydanie: Kapitola 3 Zväzok 30 S. 0092

Švédske špeciálne vydanie: Kapitola 3 Zväzok 30 S. 0092



Rozhodnutie Komisie z 18. júla 1989 stanovujúce kritériá na schválenie a kontrolu združení chovateľov a šľachtiteľských organizácií, ktoré vytvárajú alebo vedú plemenné knihy pre čistokrvné plemenné ošípané (89/501/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 88/661/EHS z 19. decembra 1988 o zootechnických normách uplatniteľných na plemenné zvieratá druhov ošípaných [1], najmä na jeho štvrtú zarážku článku 6 ods. 1, keďže vo všetkých členských štátoch sú vedené alebo vytvárané plemenné knihy združeniami chovateľov, šľachtiteľskými organizáciami alebo úradnými službami; keďže preto je potrebné stanoviť kritériá na schválenie združení chovateľov a šľachtiteľských organizácií; keďže združenia chovateľov alebo šľachtiteľské organizácie musia požiadať o uradné schválenie príslušné orgány členského štátu, na území ktorého sa nachádzajú ich ústredia; keďže tam, kde združenia chovateľov alebo šľachtiteľské organizácie musia spĺňať určité kritériá a majú definované ciele, tieto musia byť úradne schválené orgánmi členského štátu, ktorým predložili žiadosť; keďže opatrenia ustanovené v tomto rozhodnutí sú v súlade so stanoviskom Stáleho výboru pre chov hospodárskych zvierat, PRIJALA TOTO ROZHODNUTIE: Článok 1 S cieľom úradného schválenia musia združenia chovateľov alebo chovateľských organizácií, ktoré vedú alebo vytvárajú plemenné knihy, predložiť žiadosť orgánom členského štátu, na území ktorého sa nachádzajú ich ústredia. Článok 2 Orgány príslušného členského štátu musia udeliť úradné schválenie akémukoľvek združeniu chovateľov alebo šľachtiteľskej organizácii, ktorá vedie alebo vytvára plemenné knihy, ak spĺňa podmienky stanovené v prílohe. V členskom štáte, v ktorom vzhľadom k danému plemenu však už existuje jedno alebo viacero združení chovateľov alebo šľachtiteľských organizácií, orgány príslušného členského štátu môžu odmietnuť uznať nové združenie chovateľov alebo šľachtiteľskú organizáciu, ak to ohrozuje zachovanie plemena alebo ohrozuje zootechnický program existujúceho združenia alebo organizácie. V takomto prípade, členský štát informuje Komisiu o udelených schváleniach a odmietnutiach poskytnúť uznanie. Článok 3 Orgány príslušného členského štátu stiahnu úradné schválenie pre akékoľvek združenie chovateľov alebo šľachtiteľskú organizáciu, ak už nie sú trvale splnené podmienky stanovené v prílohe príslušným združením chovateľov alebo šľachtiteľskou organizáciou. Článok 4 Toto rozhodnutie je adresované členským štátom. V Bruseli 18. júla 1989 Za Komisiu Ray Mac Sharry člen Komisie [1] Ú. v. ES L 382, 31.12.1988, s. 36. -------------------------------------------------- PRÍLOHA S cieľom úradného schválenia musia združenia chovateľov a šľachtiteľské organizácie, ktoré vedú alebo vytvárajú plemenné knihy: 1. mať právnu subjektivitu v súlade s legislatívou platnou v členskom štáte, kde je podaná žiadosť; 2. preukázať príslušným orgánom: a) že fungujú efektívne; b) že môžu vykonávať kontroly potrebné na záznamy rodokmeňov; c) že majú dostatočne veľkú populáciu plemena na vykonávanie šľachtiteľského programu, alebo majú dostatočne veľkú populáciu na zachovanie plemena tam, kde sa to považuje za potrebné; d) že môžu využiť údaje o kontrole úžitkovosti hospodárskych zvierat potrebné na vykonanie šľachtiteľského programu alebo programu zachovania plemena; 3. mať skupinu pravidiel zahŕňajúcich: a) definíciu charakteristík plemena (alebo plemien) – plemenný štandard; b) systém identifikácie zvierat; c) systém záznamu rodokmeňov zvierat; d) definíciu šľachtiteľských cieľov; e) systém využitia údajov z kontroly úžitkovosti hospodárskych zvierat, umožňujúci stanovenie plemennej hodnoty zvierat; f) delenie plemennej knihy, ak existujú rôzne podmienky pre zápis zvierat alebo ak existujú rôzne postupy pre zaraďovanie zvierat zapísaných do plemennej knihy; 4. mať stanovy spoločnosti, stanovujúce najmä princíp nediskriminácie medzi členmi. --------------------------------------------------